**ТАНИЛЦУУЛГА**

“Төрийн өндөр албан тушаалтны зэрэг зиндаа,

түүнтэй адилтгах төрийн албан тушаалтны зэрэглэл”-ийг

батлах Улсын Их Хурлын тогтоолын төслийн тухай

Төрийн албаны үйл ажиллагаа, төрийн албан хаагчдын эрх зүйн харилцааг зохицуулсан анхны хууль болох Төрийн албаны тухай хуулийг 1994 онд баталж, уг хуулийн заалтыг хэрэгжүүлэх зорилгоор 1995 онд төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэг зиндаа, зэрэглэлийг анх Улсын Их Хурлын 1995.07.03-ны өдрийн 41 дүгээр тогтоолоор баталсан.

Төрийн албаны тухай хуулийг 2002 онд шинэчлэн баталсантай холбогдуулан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийг шинэчлэн Улсын Их Хурлын 2002 оны 73 дугаар тогтоолоор баталсныг одоо мөрдөж байна.

Монгол Улсын Их Хурал Төрийн албаны тухай хууль /Шинэчилсэн найруулга/-ийн төсөл болон хамт өргөн мэдүүлсэн хуулийн төслүүдийг Улсын Их Хурал 2017 оны 12 дугаар сарын 07-ны өдөр баталсан. Хууль батлагдсантай холбогдуулан Улсын Их Хурлаас 2002 оны 73 дугаар тогтоолоор баталсан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-д өөрчлөлт оруулах талаар холбогдох 16 байгууллагаас саналыг авахад нийт 23 санал ирсэн байна.

Саналыг багцлан үзвэл, 11 албан тушаалыг зэрэг зиндаа ахиулахаар, 2 албан тушаалыг зэрэг зиндаа бууруулахаар, 2 албан тушаалыг зэрэг зиндаа дотроо солихоор, 4 албан тушаалыг шинээр төрийн өндөр албан тушаалын зэрэг зиндаад оруулах санал ирүүлсэн байна. Албан тушаалыг зэрэг зиндаа ахиулахаар гаргаж байгаа санал зонхилж байгаа бөгөөд тэдгээрийг ийнхүү зэрэглэл ахиулах үндэслэл хангалтгүй, байгууллагуудаас ирсэн саналын дагуу зэрэг зиндааг ахиулсан нөхцөлд нэгэнт тогтсон одоогийн зэрэглэлд ихээхэн өөрчлөлт орж зохистой харьцаа алдагдахын зэрэгцээ түүнд шаардагдах цалин, хангамжийн нэмэгдэлд зарцуулах хөрөнгийн эх үүсвэр 2019 оны улсын төсөвт тусгагдаагүй байна.

Дээрхи байдлыг харгалзан Төрийн албаны зөвлөл одоо мөрдөгдөж буй ангилал, зэрэглэлийг хэвээр хадгалах нь зүйтэй гэж үзэж энэ тухай тогтоолын төслийг боловсруулав.

Ийнхүү боловсруулахдаа Улсын Их Хурлын 2002 оны 73 дугаар тогтоолоор баталсан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийн ТӨ-YА-д хамаарч байгаа “Үндэсний статистикийн газрын дарга” гэснийг Статистикийн тухай хуулийн дагуу “Үндэсний статистикийн хорооны дарга” гэж, ТӨ-YIА-д хамаарч байгаа “Үндэсний статистикийн газрын дэд дарга” гэснийг “Үндэсний статистикийн хорооны дэд дарга” гэж тус тус өөрчлөв.

---оОо---

Төсөл

**МОНГОЛ УЛСЫН ИХ ХУРЛЫН**

**ТОГТООЛ**

ТӨРИЙН ӨНДӨР АЛБАН ТУШААЛТНЫ ЗЭРЭГ ЗИНДАА, ТҮҮНТЭЙ

АДИЛТГАХ ТӨРИЙН АЛБАН ТУШААЛТНЫ ЗЭРЭГЛЭЛИЙГ

ТОГТООХ ТУХАЙ

2018 оны .... дүгээр Дугаар … Улаанбаатар

сарын ....-ны өдөр хот

Монгол Улсын Төрийн албаны тухай хууль /Шинэчилсэн найруулга/-ийн 17 дугаар зүйлийн 17.1 дэх хэсэг, Монгол Улсын Их Хурлын тухай хуулийн 43 дугаар зүйлийн 43.1 дэх хэсгийг тус тус үндэслэн Монгол Улсын Их Хурлаас ТОГТООХ нь:

1.“Төрийн өндөр албаны тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийг хавсралт ёсоор баталсугай.

2.Энэ тогтоол гарсантай холбогдуулан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай” Улсын Их Хурлын 2002 оны 11 дүгээр сарын 08-ны өдрийн 73 дугаар тогтоолыг хүчингүй болсонд тооцсугай.

3.Энэ тогтоолыг 2019 оны 01 дүгээр сарын 01-ний өдрөөс эхлэн дагаж мөрдсүгэй.

МОНГОЛ УЛСЫН

ИХ ХУРЛЫН ДАРГА                                          М.ЭНХБОЛД

**“ТӨРИЙН ӨНДӨР АЛБАН ТУШААЛТНЫ ЗЭРЭГ ЗИНДАА, ТҮҮНТЭЙ АДИЛТГАХ**

**ТӨРИЙН АЛБАН ТУШААЛТНЫ ЗЭРЭГЛЭЛ”-ИЙГ БАТЛАХ ТУХАЙ УЛСЫН ИХ ХУРЛЫН ТОГТООЛЫН ТӨСЛИЙН ҮЗЭЛ БАРИМТЛАЛ**

**Нэг. Улсын Их Хурлын тогтоолын төсөл боловсруулах үндэслэл, шаардлага**

Төрийн албаны тухай хууль /Шинэчилсэн найруулга/-ийн 17 дугаар зүйлийн 17.1 дэх хэсэгт “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг төрийн албаны төв байгууллагын саналыг үндэслэн Улсын Их Хурал тогтооно.” гэж заасан.

Статистикийн тухай хуульд 2008.01.03-ны өдөр өөрчлөлт орж Үндэсний статистикийн газрыг Үндэсний статистикийн хороо болгосонтой холбогдуулан Улсын Их Хурлын 2002 оны 73 дугаар тогтоолоор баталсан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-д холбогдох өөрчлөлтийг оруулах шаардлага үүссэн.

**Хоёр. Улсын Их Хурлын тогтоолын төслийн ерөнхий бүтэц, зохицуулах харилцаа, хамрах хүрээ**

Тогтоолын төсөл гурван зүйлтэй байх бөгөөд “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийг батлах, энэхүү ангилал, зэрэглэлийг Төрийн албаны тухай хууль /Шинэчилсэн найруулга/ хүчин төгөлдөр мөрдөгдөх 2019 оны 01 дүгээр сарын 01-ний өдрөөс эхлэн дагаж мөрдөхөөр тусгана.

Улсын Их Хурлын 2002 оны 73 дугаар тогтоолоор баталсан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийн ТӨ-VА-д хамаарч байгаа “Үндэсний статистикийн газрын дарга” гэснийг Статистикийн тухай хуулийн дагуу “Үндэсний статистикийн хорооны дарга” гэж, ТӨ-VIА-д хамаарч байгаа “Үндэсний статистикийн газрын дэд дарга” гэснийг “Үндэсний статистикийн хорооны дэд дарга” гэж өөрчилнө.

**Гурав. Тогтоолын төсөл батлагдсаны дараа үүсч болох эдийн засаг, нийгэм, хууль зүйн үр дагавар тэдгээрийг шийдвэрлэх талаар авч хэрэгжүүлэх арга хэмжээний санал**

Энэхүү тогтоол батлагдсанаар эдийн засаг, нийгмийн шинэ үр дагавар үүсэхгүй.

**Дөрөв. Тогтоолын төсөл нь Монгол Улсын бусад хуультай хэрхэн уялдах, цаашид нэмэлт, өөрчлөлт оруулах, хүчингүй болгох хууль тогтоомжийн талаарх санал**

Тогтоолын төсөл нь Төрийн албаны тухай хууль /Шинэчилсэн найруулга/-тай нийцсэн байх бөгөөд бусад хууль тогтоомжтой уялдсан байна.

Энэ тогтоол гарсантай холбогдуулан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай” Улсын Их Хурлын 2002 оны 11 дүгээр сарын 08-ны өдрийн 73 дугаар тогтоолыг хүчингүй болгоно.

---oOo---

# Төсөл

# Монгол Улсын Их Хурлын 2018 оны ... дугаар тогтоолын хавсралт

**ТӨРИЙН ӨНДӨР АЛБАН ТУШААЛТНЫ ЗЭРЭГ ЗИНДАА,   
ТҮҮНТЭЙ АДИЛТГАХ ТӨРИЙН АЛБАН ТУШААЛТНЫ ЗЭРЭГЛЭЛ**

|  |  |  |  |  |  |  |  |
| --- | --- | --- | --- | --- | --- | --- | --- |
| Зэрэг зиндаа | Улс төрийн албан тушаал | Захиргааны албан тушаал | Тусгай албан  тушаал | Адилтгах албан тушаалын зэрэглэл | Улс төрийн албан тушаал | Захиргааны албан тушаал | Тусгай албан тушаал |
| **ТӨ-I** | Монгол Улсын  Ерөнхийлөгч |  |  |  |  |  |  |
| **ТӨ-II** | Монгол Улсын  Их Хурлын дарга,  Монгол Улсын Ерөнхий сайд |  |  |  |  |  |  |
| **ТӨ-III** | Монгол Улсын Их Хурлын дэд дарга |  | Монгол Улсын Үндсэн хуулийн цэцийн дарга,  Монгол Улсын дээд  шүүхийн Ерөнхий шүүгч |  |  |  |  |
| **ТӨ-IV** | Монгол Улсын Их Хурлын гишүүн, Монгол Улсын Засгийн газрын гишүүн,  Монгол Улсын сайд |  | Монгол  Улсын  Ерөнхий прокурор,  Монгол Улсын Үндсэн хуулийн цэцийн гишүүн | **ТӨ-IVА** | Нийслэлийн иргэдийн Төлөөлөгчдийн Хурлын Тэргүүлэгчдийн дарга,  Нийслэлийн Засаг дарга бөгөөд Улаанбаатар хотын  Захирагч | Шүүхийн ерөнхий зөвлөлийн дарга | Монгол Улсын Ерөнхий аудитор,  Авлигатай тэмцэх газрын дарга |
| **ТӨ-V** | Монгол Улсын Ерөнхийлөгчийн Тамгын газрын дарга,  Засгийн газрын Хэрэг эрхлэх газрын дарга | Монгол Улсын Их Хурлын Тамгын газрын Ерөнхий нарийн бичгийн дарга | Монгол Улсын дээд шүүхийн шүүгч | **ТӨ-VА** | Аймгийн  иргэдийн Төлөөлөгчдийн Хурлын Тэргүүлэгчдийн дарга,  Аймгийн Засаг дарга | Монгол Улсын Төрийн албаны зөвлөлийн дарга  Шүүхийн ерөнхий зөвлөлийн гишүүн | Үндэсний аюулгүй байдлын зөвлөлийн нарийн бичгийн дарга,  Монгол банкны Ерөнхийлөгч, Санхүүгийн зохицуулах хорооны дарга, Үндэсний статистикийн хорооны дарга, Монгол Улсын Ерөнхий прокурорын орлогч,  Монгол Улсын  Хүний эрхийн Үндэсний Комиссын дарга,  Сонгуулийн ерөнхий хорооны дарга, Авлигатай тэмцэх газрын дэд дарга |
| **ТӨ-VI** | Дэд сайд |  |  | **ТӨ VI А** | Ерөнхийлөгчийн зөвлөх,  Улсын Их Хурлын даргын зөвлөх, Ерөнхий сайдын зөвлөх | Шүүхийн ерөнхий зөвлөлийн гүйцэтгэх нарийн бичгийн дарга,  Төрийн албаны зөвлөлийн гишүүн, | Монгол банкны дэд  ерөнхийлөгч,  Монгол Улсын Ерөнхий аудиторын орлогч  Үндэсний статистикийн хорооны дэд дарга,  Монгол Улсын Хүний эрхийн Үндэсний Комиссын гишүүн, Санхүүгийн зохицуулах хорооны орон тооны гишүүн, Сонгуулийн ерөнхий хорооны нарийн бичгийн дарга |

---оОо---